Zuma: ‘Ek het grondwet nie met opset verontagsaam’Pres. Jacob Zuma tydens ‘n vorige geleentheid. Foto: Elmond Jiyane, GCIS Zuma het die land om 19:00 op televisie en die radio toegespreek oor die konstitusionele hof se bevinding Donderdag dat hy persoonlik ŉ gedeelte van die staatsgeld wat aan nie-sekuriteitsopgraderings by sy private Nkandla-woning bestee is, moet terugbetaal. “Ek verwelkom die konstitusionele hof se uitspraak onvoorwaardelik. Ek respekteer die uitspraak en sal daaraan gehoor gee,” het Zuma gesê. “Ek wil dit beklemtoon dat dit nooit my bedoeling was om nie te voldoen aan die regstellende stappe wat deur die OB teen my geneem is of om haar kantoor nie te respekteer nie. Dit is daarom dat ek my reaksie op haar verslag binne 14 dae aan die Nasionale Vergadering voorgelê het soos daar van my verwag is. Die hof het ook hierdie nakoming van die verslag verwelkom.” Zuma het gesê hoewel hy akkoord gaan met die konstitusionele hof se bevinding dat hy met sy optrede oor die Nkandla-saak versuim het om die grondwet te handhaaf, hy dit nie met opset gedoen nie. “Hierdie bevinding vloei uit die feit dat ek aanvanklik ŉ ander benadering gevolg het wat in daardie stadium binne die wet was, maar later uitgewys is as strydig met die grondwet.” Zuma het gesê nadat die Wes-Kaapse hooggeregshof se bevinding dat die OB se bevindinge oor die Nkandla-saak nie bindend is nie deur die appèlhof omgekeer is, het hy onmiddellik ŉ ander benadering tot die OB se Nkandla-verslag gevolg. “Ek wil graag bevestig dat ek nie oneerlik opgetree het of enige kennis gedra het van onreëlmatighede in die departement van openbare werke nie.” Zuma het gesê die regering sal dringend kyk na sy voorsieningsketting om dit te verbeter en te verseker dat ŉ soortgelyke voorval nie weer in die toekoms gebeur nie. Hy het gesê die departement van openbare werke sal “skoongemaak word” om enige korrupsie in die departement uit te roei. “Die hof se uitspraak het my en my kollegas gehelp om in diepte oor die saak te reflekteer. Terugskouend was daar baie sake wat anders hanteer kon word en wat nooit toegelaat moes word om so lank voort te sleep nie. Daarvoor vra ek in persoon en namens die regering om verskoning.”